《白下饮袁督府舟中》
明代·梁亭表

揽辔归来朔雪寒，剑光犹是旧登坛。玉关不数弃繻迹，白社宁教戴笠看。

千古旂常高战伐，几年湖海问悲欢。已闻圣主长虚席，肯许东山老谢安。

作者简介：梁亭表（一五七八 — 一六四四），字无畸，号昔莪。顺德人。明神宗万历三十四年（一六〇六）举人。初授大埔教谕，寻擢国子监助教，迁吏部司务，历兵部武库司员外郎，出知南安府。治行第一，擢南京兵备，兼抚蛮副使。诏传而卒，年六十七。有《昔莪集》等。清康熙《顺德县志》卷八、道光《广东通志》卷二八三有传。